贈黄氏子小德
作者：陳師道
朝代：宋

paragraphs: 黄童三尺世無雙，筆頭滾滾懸秋江。
不憂老子難爲父，平生崛强今心降。
我來喜共阿戎語，應敵縱橫如急雨。
生子還如孫仲謀，豚犬漫多何足數。
黄家小兒名小德，眉如長林目如漆。
只今數歲已動人，老人留眼看他日。
笑君老蚌生明珠，自笑此物吾家無。
君當置酒吾當賀，有兒傳業更何須。